Altissimo, jllustrissimo et potentissimo principi, domino Basilio, tocius Rutzie imperatori etc., Johannes, Dei gracia Dacie etc. rex, salutem ac felicia rerum et votorum incrementa cum fraternj amoris affectu. Triumphantissime ac jnuictissime (ac jnuictissime) imperator, frater consanguinee et confederate noster charissime, jntelleximus quendam Siuarum, natione finnonem, Muscouie ciuitate maiestatis vestre iam multis temporibus sub captiuitate teneri, cuius quidem ad manus nostras dimissionem nos non minus gratam quam necessariam fore duxerimus, quandoquidem hic neminem habemus, qui linguam rutenorum scribere et legere possit aut valeat, quod nobis reuera plerumque molestissimum obuenire solet, presertim dum amplitudinis vestre oratores apud nos agunt aut nostri ad celsitudinem vestram nuntii venerint destinandi. Rogamus igitur amplissimam maiestatem vestram, quatinus de solita sua erga nos benignitate eundem Siuarum captiuum nobis dimittere cumque presencium latore Georgio destinare dignetur et velit, eius quoque ad nos transmissionem tamquam singularem complacentiam, nobis a confederatissimo fratre factam, gratissimo animo acceptabimus, pro nostro erga amplitudinem vestram debito cupientissime promerendam. Ceterum rerum ordinationes, qualiter hiis diebus se habeant inter nos et rebellos subditos nostros Suecos, maiestatem vestram serenissimam per Blasium, eiusdem ad nos superioribus diebus nuncium, fecimus certiorem. Sed quoniam familiares nostri, quos eidem itineris sui socios dedimus, nondum ad nos rediere, nihil adhuc de ipsius ad vos reditu certum accepimus. Quare et huic nuncio nostro Georgio, quo in statu inter nos et predictos Suecos res ipse sint, denuo deteximus, maiestati vestre iterum referendum. Quem vt in primis audire et in commissis sibi per nos negociis absque diuturniore mora expedire dignemini, attentissime precamur. Eiusdem enim ad nos reditum magno desiderio quotidie prestolamur. Cum hiis maiestatem vestram serenissimam cum imperii suj amplitudine et gloria Deo optimo maximo facimus commendatam.